साहित्य और समाज का संबंध हमेशा से ही बहुत गहरा रहा है। समाज को सही राह पर अग्रसर रखने और व्याप्त कमियों को समझने के लिए साहित्य ने बहुत बड़ी और महत्वपूर्ण भूमिका निभाई है। स्वाधीनता संग्राम की ज्वाला को प्रज्ज्वलित रखने में साहित्यकारों के योगदान को कभी भी कम नहीं आंका जा सकता। इन्हीं साहित्यकारों की सम्माननीय श्रेणी में गणेश शंकर विद्यार्थी का नाम भी शामिल है। गणेश शंकर ‘विद्यार्थी’ साहित्य और पत्रकारिता के क्षेत्र में ऐसे ही शीर्ष स्तंभ थे, जिनके द्वारा लिखित और प्रकाशित समाचार पत्र ‘प्रताप’ ने स्वाधीनता आंदोलन में प्रमुख भूमिका निभाई। प्रताप के जरिये ही ना जाने कितने क्रांतिकारी स्वतंत्रता आंदोलन में शामिल होने के लिए प्रेरित हुए। इतना ही नहीं, यह समाचार पत्र समय-समय पर साहसी क्रांतिकारियों की ढाल भी बना।